
URAk amaitu berri du Lezoko Olazar errekastoa lehengoratzeko lanen lehen fasea
· Jarduerak 230.000 €-ko aurrekontua izan du, BEZa barne, eta 6 hilabeteko lanak behar izan ditu
· Hasierako fase honek ibaiak birsortzeko prozesu zabalago baten hasiera markatzen du, eta Udalak prozesu horri jarraipena ematea aurreikusten du
Uraren Euskal Agentziak (URA) Olazar ibaiaren zati bat lehengoratzeko lehen fasea amaitu du Lezon (Gipuzkoa), ahal den neurrian ibilguari egoera naturalagoa itzultzeko eta haren ahalmen hidraulikoa hobetzeko.
Jarduerak 230.000 €-ko aurrekontua izan du, BEZ barne, eta 6 hilabeteko lanak behar izan ditu. Hasierako fase horrek ibaiaren birsorkuntza-prozesu zabalago baten hasiera markatzen du, II. Fase honi Lexo Bertsolaria eta Eugenio de Ochoa kaleen arteko bidegurutzean ekingo dio Udalak.
Olazar errekaren ezaugarri hidromorfologikoa lehengoratzea eta Lezoko udalerriaren hurbileko hiri-ingurunea hobetzea bilatzen duen esku-hartze bat da — naturgune bat berreskuratuz herritarren gozamenerako —, eta, aldi berean, zonaldeko segurtasun hidraulikoa indartzea.
Lan hauek egin dira: hormigoizko hoditeria duen zati bat kendu, ur-fluxua optimizatzen duen sekzio berri bat duen ibilgu naturalizatu bat sortu eta ertzak espezie autoktonoekin landareztatu. Gainera, Eugenio Ochoa kalearen urbanizazioa berrantolatu da, ibai-espazioaren eta hiri-sarearen arteko bizikidetza harmonizatzeko.
Jaizkibel mendiaren magaletan jaiotzen den Olazar erreka lurpean egon da Lezoko herrigunetik igarotzen den tarte batean, eta horrek urak husteko ahalmena murriztu du eta bertako ekosistema naturalari eragin dio. Hasitako jarduketekin, ibilgua mugatzen zuen hormigoizko estaldura kendu da, birnaturalizatzea ahalbidetuz eta paisaian hobeto integratuz.
Olazar ibaia lehengoratzea euskal erakundeek ibai-ekosistemak hobetzeko eta hiri-inguruneak eredu iraunkorragoetara egokitzeko duten konpromisoaren adibide argia da. URAk berretsi egiten du udalekin eta herritarrekin lankidetzan aritzeko asmoa, hirigintzaren eta lurraldearen erabileraren arteko oreka eta ur-masen egoera ona babesten duten ekimenak bultzatzen jarraitzeko.
Proiektu honek Eskualde Garapeneko Europako Funtsaren (EGEF 2021-2027) finantzaketa du.								
05.03.2025.

